《芳草》
清代·奕绘

数良辰、又逢春晚，茸茸嫩碧初齐。前年南浦别，去年南浦别，怕重提。

今年南浦上，惹离情、锦字慵题。杨柳外、山羊暧卧，骏马骄嘶。

萋萋。谁家闲姊妹，衬莲步、绿软红低。桃花人面好，杏花云髻重，踏遍长堤。

俊游应记取，占芳踪、十里香泥。归来梦、谢家池畔，宋玉墙西。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。